塗山寺
作者：馮山
朝代：宋

paragraphs: 巴山俗可厭，萬疊誇雄偉。
江前一峰秀，青林带孤起。
長舟截巨浪，平輿登峻趾。
古寺隱山背，来造神已喜。
清泉遶修竹，野徑入葭葦。
女媧舊生處，石坳勤戾止。
聖神固有合，天作非偶爾。
玉簡事恍惚，越書莽非是。
孤亭凌絕頂，坐有千古意。
二江錯交會，比屋聚紛蟻。
把酒一長笑，忘情但高視。